**2. napirend**

**E l ő t e r j e s z t é s**

**Révfülöp Nagyközség Önkormányzata Képviselő-testületének 2019. április 24-én tartandó ülésére**

**Tárgy: A házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak mértékéről szóló rendelet módosításáról**

**Előterjesztő:** Kondor Géza, polgármester

**Előkészítette:** Nagy Éva, ügyintéző

**Előterjesztő Jogszabállyal nem ellentétes**

**Tóthné Titz Éva, jegyzőt helyettesítő aljegyző**

**Tisztelt Képviselő–testület!**

Révfülöp Nagyközség Önkormányzata Képviselő-testülete 2017-ben megalkotta a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak mértékéről szóló rendeletét.

A rendelet a házasságkötés egyes eseteire díjfizetési kötelezettséget, állapit meg, az alábbiak szerint

3. §

(2) Hivatali helyiségben, hivatali munkaidőn kívül megtartott házasságkötésért 15.000 Ft díjat kell fizetni, ha legalább az egyik fél helyi lakos, a díjfizetés alól mentesség illeti a házasulókat.

(3) Hivatali helyiségen kívül megtartott házasságkötésért

a) hivatali munkaidőben 10.000 Ft díjat kell fizetni, ha legalább az egyik fél helyi lakos, a díjfizetés alól mentesség illeti a házasulókat;

b) hivatali munkaidőn kívül 40.000 Ft díjat kell fizetni, ha legalább az egyik fél helyi lakos, a díjfizetés alól mentesség illeti a házasulókat.

A házasságkötésért az anyakönyvvezetőt díjazás illeti az alábbiak szerint:

6. § (1) Hivatali munkaidőben, hivatali helyiségen kívüli házasságkötésben közreműködő anyakönyvvezetőt esetenként nettó 5.000 Ft díjazás illeti meg.

(2) A hivatali munkaidőn kívüli házasságkötésben közreműködő anyakönyvvezetőt választása szerint a közszolgálati tisztviselők jogállásáról szóló törvényben meghatározott szabadidő vagy

a) hivatali helyiségben történő házasságkötés esetén nettó 10.000 Ft díjazás illeti meg;

b) hivatali helyiségen kívüli házasságkötés esetén nettó 15.000 Ft díjazás illeti meg.

A rendelet az anyakönyvvezető részére adandó díjazást nettó összegben állapítja meg. A gyakorlatban az anyakönyvvezető díjazása mozgó bérként kerül elszámolásra. Általában egy-egy alkalommal több házasságkötésért járó díjazás kerül kifizetésre. A számfejtést nehezíti, hogy a nettó összeget nehéz visszabruttósítani úgy, hogy a nettó összeg a rendeletben meghatározott kerek összeg legyen, főleg több házasságkötésért járó díjazás számfejtése esetén. A számfejtéshez szükséges megadni az egy alkalomra jutó összeget, az alkalom számát, úgy hogy a fizetendő összeggel osztható legyen és az így számított összeg nettó összegének egyeznie kell a rendeletben meghatározott nettó összeggel.

A számfejtés egyszerűsítése érdekében célszerű lenne az anyakönyvvezető részére adandó juttatást a rendeletben bruttó összegben meghatározni.

A jelenlegi díjazás bruttó összegei kerekítve:

* bruttó 23.000 Ft nettó 15.295 Ft
* bruttó 8.000 Ft nettó 5.320 Ft
* bruttó 16.000 Ft nettó 10.640 Ft.

Az Önkormányzat rendeltében mentesíti a házasságkötésért fizetendő díj megfizetése alól a házasulókat, ha legalább az egyik fél Révfülöpön állandó lakóhellyel rendelkezik, viszont erre az esetre a rendelet nem biztosítja az anyakönyvvezető díjazásának Önkormányzat általi átadását a Hivatal részére.

Az anyakönyvvezető munkaidőn és hivatali helyiségen kívüli házasságkötésért bruttó 23.000 Ft díjazásban részesül, az utána fizetendő szociális hozzájárulási adó 4.485 Ft, a teljes kiadás: 27.485 Ft.

Az anyakönyvvezető hivatali munkaidőn kívül hivatali helyiségben történő házasságkötésért bruttó 16.000 Ft díjazásban részesül, mely után a fizetendő szociális hozzájárulási adó: 3.120 Ft, a teljes kiadás: 19.120 Ft. Ezzel szemben a házasulók a hivatali munkaidőn kívül hivatali helyiségben tartandó esküvőért 15.000 Ft díjat fizetnek. A fizetendő díj nem elegendő az anyakönyvvezető díjazására és annak szociális hozzájárulási adójára, ezért ezt a fizetendő díjat minimum 20.000 Ft-ra kell emelni.

Abban az esetben, ha a házasságkötés díjának megfizetése alól mentesül az ügyfél az anyakönyvvezetőnek a házasságkötésért járó díjazás összegét és járulékait szükséges átadni a Hivatalnak.

**INDOKOLÁS**

Révfülöp Nagyközség Önkormányzata a hivatali helyiségen kívül munkaidőben, a hivatali helyiségen és hivatali munkaidőn kívüli házasságkötésekért az anyakönyvvezető részére fizetendő díj összegét a korábbiakban nettó összegben határozta meg, melynek számfejtése a fel bruttósítás miatt nehézségekbe ütközött, főleg több anyakönyvi esemény kifizetése esetén.

A számfejtés egyszerűsítése érdekében az anyakönyvvezetők részére fizetendő díj összegét célszerű felülvizsgálni és bruttó összegben meghatározni.

A korábbiakban nem került rendezésre az anyakönyvvezető díjazásának átadása abban az esetben, ha az Önkormányzat a házasulóknak a díjfizetés alól kedvezményt biztosít.

Az anyakönyvvezető hivatali helyiségben munkaidőn kívüli közreműködésért fizetendő díjazás fedezetéül a rendeletben a házasulók által fizetendő díjat is meg kell emelni.

1.§-ban a hivatali helyiségben hivatali munkaidőn kívüli házasságkötésért fizetendő díj összegének emelését tartalmazza.

2. § (1) a hivatali munkaidőben, hivatali helyiségen kívüli házasságkötésben közreműködő anyakönyvvezető díjazásának bruttó összegét tartalmazza.

(2)

a) hivatali munkaidőn kívül hivatali helyiségben történő házasságkötésben közreműködő anyakönyvvezető díjazásának bruttó összegét tartalmazza.

b) a hivatali munkaidőn kívül és hivatali helyiségen kívül történő házasságkötésben közreműködő anyakönyvvezető díjazásának bruttó összegét tartalmazza.

3.§-ban az anyakönyvvezető részére kifizetendő díj és járulékai összegének átadását rögzíti díjfizetési mentesség esetén.

4. §-ban megállapításra került a rendelet hatálya.

**ELŐZETES HATÁSVIZSGÁLAT**

A rendelet-tervezet címe: Révfülöp Nagyközség Önkormányzata Képviselő-testületének a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak mértékéről szóló 12/2017. (VI.6.) önkormányzati rendelete módosításáról

Társadalmi hatása: A rendelet tervezet elfogadásának társadalmi hatása a központi jogszabályban lefektetett házasságkötési rendelkezések érvényre juttatása.

Gazdasági hatása: A rendelet tervezet elfogadásának gazdasági hatása a település vonatkozásában beszedett díjtételek biztosítása.

Költségvetési hatása: A rendelet tervezet elfogadásának költségvetési hatása bevétel megjelenése a költségvetésben.

Környezeti, egészségi következményei: Nincs.

Adminisztratív terheket befolyásoló hatása: A rendelet megalkotása a jelenleg hatályos szabályozáshoz képest többlet adminisztratív terhet nem keletkeztet.

Egyéb hatása: Nincs.

A rendelet megalkotásának szükségessége: Anyakönyvvezető díjazásának és a házasulók által fizetendő díj áttekintésének szükségessége.

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: nincs

Kérem a Tisztelt Képviselő-testületet az előterjesztést megvitatni szíveskedjenek.

**RÉVFÜLÖP NAGYKÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2019. (… ) önkormányzati rendelete a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak**

**mértékéről szóló 12/2017 (VI.6.) önkormányzati rendelet módosításáról**

Révfülöp Nagyközség Önkormányzata Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (2) bekezdésben meghatározott feladatkörében eljárva a következőket rendeli el:

**1. §** Révfülöp Nagyközség Önkormányzata Képviselő-testületének a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak mértékéről szóló 12/2017. (VI. 6.) önkormányzati rendeletének (a továbbiakban: Rendelet) 3. § (3) bekezdésének a) pontjában a „10.000 Ft” szövegrész helyébe a „20.000 Ft” szöveg lép.

**2. §** (1) A Rendelet a 6. § (1) bekezdésében a "nettó 5000 Ft" szövegrész helyébe a "bruttó 8.000 Ft" szöveg lép.

(2) A Rendelet

a) a 6. § (2) bekezdésének a) pontjában a "nettó 10.000 Ft" szövegrész helyébe a "bruttó 16.000 Ft" szöveg lép.

b) a 6. § (2) bekezdésének b) pontjában a „nettó 15.000 Ft” szövegrész helyébe a „bruttó 23.000 Ft szöveg lép.

**3. §** A Rendelet 7. § -a a következő (3) bekezdéssel egészül ki:

„(3) Amennyiben a házasulók díjfizetési mentességben részesülnek az Önkormányzat a házasságkötésben közreműködő anyakönyvvezetőnek fizetendő bruttó díj és a szociális hozzájárulási adó összegét teljesítés igazolást követően, minden negyedévet követő hónap 20. napjáig pénzeszköz átadás formájában átadja a Kővágóörsi Közös Önkormányzati Hivatalnak.”

**4. §** Ez a rendelet a kihirdetését követő napon lép hatályba, rendelkezéseit a hatályba lépését követően bejelentett anyakönyvi események tekintetében kell alkalmazni.

Kondor Géza Tóthné Titz Éva

polgármester jegyzőt helyettesítő aljegyző

A kihirdetés napja: 2019.

Tóthné Titz Éva

jegyzőt helyettesítő aljegyző